În ultima vreme, concedierea a devenit din ce în ce mai des întâlnită în mediul profesional din România. Aceasta este o cauză de încetare a raporturilor de muncă dintre o companie și un salariat.
Conform Codului Muncii, concedierea în România se efectuează pentru motive ce țin de persoana salariatului, respectiv concediere pentru motive ce nu țin de persoana salariatului.
În cazul în care un angajat se trezește peste noapte că este concediat pe nedrept de angajator acesta trebuie să apeleze la serviciile unui avocat specializat în dreptul muncii, litigii de muncă și concedierea salariaților în România.
Avocatul îi poate oferi asistență juridică de specialitate dacă se constată că drepturile sale cu privire la încetarea raporturilor de muncă, i-au fost încălcate.
”Concedierea pentru motive care nu țin de persoana salariatului reprezintă încetarea contractului individual de muncă ce rezultă din desființarea locului de muncă ocupat de salariat.
Aceasta se poate realiza atât la nivel individual, cât și la nivel colectiv”, se arată în Codul Muncii.
Atunci când este concediat pe motive care nu țin de persoana sa, salariatul trebuie să știe că beneficiază de măsuri active de combatere a șomajului, dar și de compensații.
Reprezentanții societății de avocatură Pavel Mărgărit și Asociații spun că în România, au existat numeroase situații în care angajatorii au dispus concedierea abuzivă a unor angajați. Potrivit lor, în majoritatea cazurilor, salariatul a avut posibilitatea să intenteze o acțiune în instanță pentru atacarea deciziei de concediere și chiar să căștige.
”Dacă instanța de judecată anulează decizia de concediere, angajatorul va fi obligat la plata unei despăgubiri egale cu salariile indexate, majorate și reactualizate și cu celelalte drepturi de care ar fi beneficiat salariatul.
La solicitarea salariatului instanța care a dispus anularea concedierii va repune părțile în situația anterioară emiterii actului de concediere, însă dacă acesta nu solicită repunerea în situația anterioară, contractul individual de muncă va înceta de drept la data rămânerii definitive a hotărârii judecătorești”, spun reprezentanții casei de avocatură.